Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33 (2021/C 453/07)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„Ribera del Júcar“

PDO-ES-A0049-AM03

Datum obvestila: 17. september 2021

OPIS ODOBRENIH SPREMEMB IN RAZLOGI ZANJE

1. Črtanje največjega deleža dejanskega alkohola pri lastnostih vin

Opis

Največji delež dejanskega alkohola je črtan za vse vrste vina.

Točka 2.1 specifikacije proizvoda je spremenjena, vendar to ne vpliva na enotni dokument.

Gre za standardno spremembo, s katero se prilagodijo analitski parametri, ne pomeni pa bistvene spremembe proizvoda. Proizvod ohranja lastnosti in profil, ki so opisane v povezavi in izhajajo iz prepleta naravnih in človeških dejavnikov. Zato se šteje, da sprememba ne ustreza nobeni od vrst sprememb iz člena 14(1) Delegirane uredbe Komisije (EU) 2019/33.

Razlogi

Podnebne spremembe povzročajo dvig povprečnih temperatur, to pa povzroča povečanje stopinj Bauméja ali alkoholne zrelosti grozdja. Da bi se doseglo ravnotežje med alkoholno zrelostjo in fenolno zrelostjo, je treba grozdje potrgati pozno. To pomeni, da je delež alkohola v vinih večji, kar je glavni razlog za črtanje največjega deleža dejanskega alkohola.

2. Znižanje najnižje skupne vsebnosti kislin v vinih

Opis

Najnižja skupna vsebnost kislin je za vse vrste vin znižana na 4,00 g/l.

Ta sprememba se nanaša na točko 2.1 specifikacije proizvoda in točko 4 enotnega dokumenta.

Gre za standardno spremembo, s katero se prilagodijo analitski parametri, ne pomeni pa bistvene spremembe proizvoda. Proizvod ohranja lastnosti in profil, ki so opisane v povezavi in izhajajo iz prepleta naravnih in človeških dejavnikov. Zato se šteje, da sprememba ne ustreza nobeni od vrst sprememb iz člena 14(1) Delegirane uredbe Komisije (EU) 2019/33.

Razlogi

Značilnosti območja, podnebne spremembe, dvig povprečnih temperatur in manj intruzivni proizvodni modeli so privedli do splošnega znižanja vsebnosti kislin pri vseh sortah vinske trte. Posledično imajo vina nižjo vsebnost skupnih kislin, ki se med daljšim shranjevanjem v sodu zaradi izločanja soli iz vinske kisline še dodatno zniža. Zato je tudi ob upoštevanju vse poznejših trgatev znižanje najnižje vsebnosti skupnih kislin na 4,00 g/l, izražene kot vinska kislina, upravičeno, saj je treba doseči ravnotežje med alkoholno in fenolno zrelostjo.

3. Uskladitev terminologije, uporabljene za analitska parametra preostalega sladkorja in vsebnosti hlapnih kislin, z veljavno zakonodajo

Opis

Analitski parameter „preostali sladkor“ je bil preimenovan v „skupni sladkor, izražen kot glukoza in fruktoza“, in sicer v skladu s členom 20 Izvedbene uredbe Komisije (EU) 2019/34 z dne 17. oktobra 2018, ki določa vsebnost skupnih sladkorjev, izraženih kot fruktoza in glukoza.

Prav tako je vsebnost hlapnih kislin izražena kot ocetna kislina.

Točka 2.1 specifikacije proizvoda je spremenjena, vendar to ne vpliva na enotni dokument.

Gre za standardno spremembo, s katero se prilagaja terminologija, uporabljena za fizikalne in kemijske lastnosti, končni proizvod pa se ne spremeni. Proizvod ohranja lastnosti in profil, ki so opisane v povezavi in izhajajo iz prepleta naravnih in človeških dejavnikov. Zato se šteje, da sprememba ne ustreza nobeni od vrst sprememb iz člena 14(1) Delegirane uredbe Komisije (EU) 2019/33.

Razlogi

Primerno je določiti, kako se izražajo vrednosti zgoraj navedenih analitskih parametrov vina – sladkorjev in vsebnosti hlapnih kislin.

4. Vključitev novih sort

Opis

Dodane so beli sorti pardillo/marisancho in chardonnay ter rdeče sorte garnacha tinta, garnacha tintorera in monastrell.

Točka 6 specifikacije proizvoda je bila spremenjena, vendar to ne vpliva na enotni dokument, saj so te sorte dodane kot sekundarne sorte.

Gre za standardno spremembo, ki ne pomeni bistvene spremembe proizvoda. Proizvod ohranja lastnosti in profil, ki so opisane v povezavi in izhajajo iz prepleta naravnih in človeških dejavnikov. Zato se šteje, da sprememba ne ustreza nobeni od vrst sprememb iz člena 14(1) Delegirane uredbe Komisije (EU) 2019/33.

Razlogi

Te sorte je treba vključiti, da bi specifikacijo proizvoda za ZOP „Ribera del Jucár“ prilagodili vinogradniškemu potencialu območja proizvodnje ter bi s ponudbo širšega izbora vin zadovoljili povpraševanje po tradicionalnih in tudi sodobnejših vrstah vina.

Kot je razvidno iz registra vinogradov za območje proizvodnje, se sorti pardillo/marisancho in chardonnay na razmejenem območju gojita že vrsto let. Z vključitvijo teh sort se bo vinogradniški potencial povečal za 6,83 %, kar pomeni, da bo zajetih 96,70 % belih sort na območju proizvodnje. Sorte garnacha tinta, garnacha tintorera in monastrell so navedene tudi v registru vinogradov za območje proizvodnje in se v povprečju v vinogradih gojijo že 10 let. Z njihovo vključitvijo se bo vinogradniški potencial območja proizvodnje povečal za 12,74 %, kar pomeni, da bo zajetih 99,00 % rdečih sort na območju proizvodnje.

Delo vinogradnikov, tehnikov na terenu in enologov ter uporaba teh sort v vinskih kleteh na območju sta skupaj z značilnostmi tal, podnebjem, količino padavin in nadmorsko višino zelo pozitivno vplivali na številne proizvode, ki ustrezajo zahtevam iz specifikacije proizvoda za vina z ZOP „Ribera del Júcar“, prav tako obstaja povpraševanje po vinih, pridelanih iz teh sort.

5. Možnost navedbe geografske enote, ki je večja od območja proizvodnje

Opis

Geografska enota „Cuenca“, torej pokrajina, v kateri leži celotno razmejeno območje, je bila prepoznana kot geografska enota, ki je večja od območja proizvodnje.

Spremenjeni sta bili točka 8 specifikacije proizvoda in točka 9 enotnega dokumenta.

Gre za standardno spremembo, ki zadeva vključitev dodatnih informacij na etiketo v skladu s členom 55 Delegirane uredbe Komisije (EU) 2019/33. Čeprav sprememba predvideva možnost navedbe drugega zemljepisnega imena, pa ne vključuje spremembe zaščitenega imena „Ribera del Júcar“. Z navedbo večje geografske enote potrošnik dobi dodatne informacije o izvoru proizvoda. Poleg tega navedba teh neobveznih informacij na etiketi v nobenem primeru ne omejuje trgovine, zato se šteje, da sprememba ne ustreza nobeni od vrst sprememb iz člena 14(1) Delegirane uredbe Komisije (EU) 2019/33.

Razlogi

Z vključitvijo teh informacij na etiketo se dopolnijo in razširijo informacije o poreklu vin, da ta postanejo privlačnejša za potrošnike.

6. Posodobitev sklicev na predpise in odobrenih certifikacijskih organov

Opis

Zastareli sklici na predpise so bili nadomeščeni s sklici na trenutno veljavno zakonodajo, prav tako so bili posodobljeni podatki o nadzornih organih.

Sprememba se nanaša na točki 8 in 9 specifikacije proizvoda, na enotni dokument pa ne vpliva.

Ta sprememba je standardna, saj gre za posodobitev. Zato se šteje, da ne ustreza nobeni od vrst sprememb iz člena 14(1) Delegirane uredbe Komisije (EU) 2019/33.

Razlogi

V točki 8, drugi in tretji odstavek, ter v točki 9.2, tretji in deveti odstavek, specifikacije proizvoda so sklici na uredbe, ki so bile razveljavljene, nadomeščeni s sklici na veljavne uredbe.

Seznam nadzornih organov v točki 9.1 je posodobljen.

ENOTNI DOKUMENT

1. Ime proizvoda

Ribera del Júcar

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

1. Bela vina in vina rosé, suha

KRATEK OPIS

Bela vina so bledo rumene barve, včasih z zelenkastimi ali jantarnimi odtenki. Arome so brezhibne in sadne. Okus vin je obstojen in gladek, z uravnoteženim in sadnim pookusom.

Po barvi vina rosé zajemajo celoten spekter rožnate s primarnimi aromami in srednje polnim telesom.

* Največji delež skupnega alkohola je znotraj zakonskih omejitev iz ustrezne zakonodaje EU.

SPLOŠNE ANALITSKE LASTNOSTI

Največji delež skupnega alkohola (v vol. %)

—

Najmanjši delež dejanskega alkohola (v vol. %)

10,5

Najnižja vsebnost skupnih kislin

4 grami na liter, izraženo kot vinska kislina

Najvišja vsebnost hlapnih kislin (v miliekvivalentih na liter)

8,33

Najvišja vsebnost skupnega žveplovega dioksida (v miligramih na liter)

130

2. Bela vina in vina rosé, sladka

KRATEK OPIS

Videz in aroma teh vin spominjata na videz in aromo drugih suhih vin, pridelanih iz iste sorte.

Glede na delež alkohola ter vsebnost kislin in ostanka sladkorja so uravnoteženega okusa.

* Največji delež skupnega alkohola je znotraj zakonskih omejitev iz ustrezne zakonodaje EU.

SPLOŠNE ANALITSKE LASTNOSTI

Največji delež skupnega alkohola (v vol. %)

—

Najmanjši delež dejanskega alkohola (v vol. %)

9

Najnižja vsebnost skupnih kislin

4 grami na liter, izraženo kot vinska kislina

Najvišja vsebnost hlapnih kislin (v miliekvivalentih na liter)

8,33

Najvišja vsebnost skupnega žveplovega dioksida (v miligramih na liter)

130

3. Mlada rdeča vina

KRATEK OPIS

Prijetne češnjevo rdeče barve z vijoličastim leskom, pri čemer rdeči in vijolični toni prevladajo nad rumenkastimi toni.

Čiste srednje intenzivne arome, med katerimi izstopajo sadne arome, predvsem arome rdečega jagodičja. Srednje intenziven pridih sadja se zazna retronazalno.

Vino je intenzivno in polnega okusa. V ustih pusti srednje močan pookus, ki spomni na okroglost vina.

* Največji delež skupnega alkohola je znotraj zakonskih omejitev iz ustrezne zakonodaje EU.

SPLOŠNE ANALITSKE LASTNOSTI

Največji delež skupnega alkohola (v vol. %)

—

Najmanjši delež dejanskega alkohola (v vol. %)

12

Najnižja vsebnost skupnih kislin

4 grami na liter, izraženo kot vinska kislina

Najvišja vsebnost hlapnih kislin (v miliekvivalentih na liter)

13

Najvišja vsebnost skupnega žveplovega dioksida (v miligramih na liter)

130

4. Rdeča vina „tradición“, „crianza“ in „reserva“

KRATEK OPIS

Rdeči in vijolični toni prevladajo nad rumenimi toni. Vina „crianza“ in „reserva“ so rubinasto do češnjevo rdeče barve z opečnato rdečimi toni.

Intenzivne in brezhibne arome združujejo cvetlične, začimbne, balzamične, pražene in rastlinske note. Pri staranih vinih so prisotne note zrelega rdečega jagodičja.

Po okusu in čutilnih zaznavah gre za uravnotežena in harmonična vina s srednjo vsebnostjo taninov v povezavi z žametasto mehkobo. Pustijo dolg in intenziven pookus. Vina, ki se donegujejo v lesu, so v ustih močna, čista in svilnata, z okusom po praženju in vanilji ter notami popra in kakava.

* Največji delež skupnega alkohola je znotraj zakonskih omejitev iz ustrezne zakonodaje EU.

** Vsebnost hlapnih kislin lahko presega 2 mEq/l za vsak odstotek alkoholnega deleža nad 11 % in vsako leto staranja do največ 20 mEq/l.

SPLOŠNE ANALITSKE LASTNOSTI

Največji delež skupnega alkohola (v vol. %)

—

Najmanjši delež dejanskega alkohola (v vol. %)

12

Najnižja vsebnost skupnih kislin

4 grami na liter, izraženo kot vinska kislina

Najvišja vsebnost hlapnih kislin (v miliekvivalentih na liter)

15

Najvišja vsebnost skupnega žveplovega dioksida (v miligramih na liter)

130

5. Enološki postopki

5.1. Posebni enološki postopki

Posebni enološki postopek

Vrenje grozdja za bela vina mora potekati pri temperaturi med 15 oC in 22 oC. Če se izvaja maceracija z grozdnimi kožicami, mora trajati najmanj en dan in največ šest dni.

Pri vinih rosé lahko maceracija mošta z grozdnimi kožicami traja največ 36 ur, vrenje čistega mošta brez kožic pa mora potekati pri temperaturi pod 22 oC.

Maceracija in vrenje rdečih vin morata potekati vsaj štiri dni pri temperaturi, ki ni višja od 28 oC za mlada vina in ni višja od 30 oC za druga vina. Če se vina starajo, jih je treba starati vsaj štiri mesece v lesenih kadeh, ki se imenujejo tinas, s prostornino med 5 000 l in 20 000 l, ali vsaj dva meseca v hrastovih sodih.

5.2. Največji donosi

1. Vinske trte v kotlasti obliki ali vinske trte, obrezane na glavo 10 140 kilogramov grozdja na hektar 75 hektolitrov na hektar

2. Vinske trte v obliki latnika 12 170 kilogramov grozdja na hektar 90 hektolitrov na hektar

6. Razmejeno geografsko območje

Razmejeno geografsko območje leži na jugozahodu pokrajine Cuenca in obsega naslednje občine:

— Casas de Benítez,

— Casas de Fernando Alonso,

— Casas de Guijarro,

— Casas de Haro,

— El Picazo,

— Pozoamargo,

— Sisante.

7. Glavne sorte vinske trte

Airén

Bobal

Cabernet sauvignon

Macabeo - viura

Syrah

Tempranillo - cencibel

Verdejo

8. Opis povezav

Gre za območje, na katerem je reka Jucár ustvarila sotesko, ki prekinja enolično ravno pokrajino in je vzrok za večjo količino padavin kot na okoliških območjih. Jezerske usedline na izsušenih močvirjih z ilovnatim peskom, slano glino, organskimi snovmi ter nepravilno oblikovanimi poligenimi kamenčki in gramozom, ki jih večinoma sestavlja dolomitni apnenec in povezujejo gline.

Rdeča vina so nekoliko trpka, gladka in globoka, odlikuje pa jih popolno ravnotežje med vsebnostjo kislin in taninov. So češnjevo rdeče do rubinasto rdeče barve z modrikastimi in vijoličnimi toni. Vonj razkriva kompleksne in sadne arome. Vina so aromatična, uravnotežena in polna. Bela vina so uravnotežena, kar zadeva vsebnost kislin, in harmonična.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Označevanje vin z označbo porekla „Ribera del Jucár“ lahko vsebuje sklic na geografsko enoto „Cuenca“, ki je večja geografska enota in ustreza pokrajini, v kateri leži celotno območje proizvodnje, da se bolje navede lokacija območja proizvodnje.

Če je na etiketi vin z označbo porekla „Ribera del Júcar“ ta navedba, mora biti uporabljena pisava manjša od pisave, ki se uporablja za navedbo imena označbe porekla.

Povezava na specifikacijo proizvoda

http://pagina.jccm.es/agricul/paginas/comercial-industrial/consejos_new/pliegos/MOD_PLIEGO_DOP_RIBERA_JUCAR_CCC_20210222.pdf

(1) UL L 9, 11.1.2019, str. 2.